Predkladacia správa

Návrh štatútu Akreditačnej komisie (ďalej len „návrh štatútu komisie“) sa predkladá na rokovanie vlády SR na základe § 81 ods. 12 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon“). Návrh štatútu schvaľuje vláda SR podľa § 102 ods. 1 písm. c) zákona. Návrh štatútu je v súlade so zákonom č. 131/2002 Z. z. o vysokých školách a o zmene a doplnení niektorých zákonov.

Návrh štatútu komisie v súlade so zákonom upravuje podrobne predovšetkým spôsob rokovania komisie a jej pracovných skupín (spôsob rokovania, spôsob hlasovania). Upravuje aj ďalšie skutočnosti, ktoré si reálny stav vyžaduje upraviť a takéto úpravy patria k náležitostiam štatútu komisie: napr. postup zriaďovania pracovných skupín, pôsobnosť predsedu komisie, sekretariátu komisie. Keďže základné činnosti a postupy komisie upravuje zákon, upravili sa tieto skutočnosti v základných ustanoveniach predovšetkým odkazom na zákon. 

Návrh štatútu komisie nemá priamy vplyv na štátny rozpočet, lebo zvýšené požiadavky finančných prostriedkov na činnosť Akreditačnej komisie (odmeny členov komisie a pracovných skupín komisie podľa § 81 ods. 14 zákona, platy zvýšeného počtu zamestnancov na sekretariáte komisie vyplývajúce z rozšírenia pôsobnosti komisie podľa zákona) sa uplatňovali v súvislosti s predkladaním návrhu zákona a sú plánované v rozpočte na rok 2002 a výhľadovo sú plánované a nárokované aj na ďalšie roky. 

Návrh štatútu komisie nemá finančný, ekonomický, environmentálny vplyv ani vplyv na zamestnanosť.

Návrh štatútu komisie bol v súlade so zákonom prerokovaný aj v orgánoch reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia).

Návrh štatútu komisie bol zaslaný na vonkajšie pripomienkové konanie. Sedem pripomienkujúcich subjektov a tri orgány reprezentácie vysokých škôl uplatnili rôzne pripomienky, najmä legislatívneho charakteru. Ostatné pripomienkujúce subjekty oznámili, že pripomienky nemajú. Takmer všetky pripomienky boli do návrhu štatútu zapracované. 

Návrh štatútu komisie sa predkladá bez rozporov. 

Návrh štatútu komisie sa odporúča schváliť s účinnosťou dňom schválenia. Jeho schválenie je potrebné, lebo komisia vymenovaná vládou SR ku dňu 1. septembra 2002 sa riadi týmto štatútom.